PRIJEVOD

SPORAZUM IZMEĐU EUROPSKE UNIJE I REPUBLIKE PERUA O USPOSTAVI OKVIRA ZA SUDJELOVANJE REPUBLIKE PERUA U OPERACIJAMA EUROPSKE UNIJE ZA UPRAVLJANJE KRIZAMA

EUROPSKA UNIJA („Unija” ili „EU”),

s jedne strane, i

REPUBLIKA PERU („Peru”),

s druge strane,

dalje u tekstu zajedno „stranke”,

POTVRĐUJUĆI da u okviru svoje zajedničke sigurnosne i obrambene politike Unija može odlučiti da će poduzeti operacije za upravljanje krizama koje mogu uključivati zadaće navedene u članku 42. stavku 1. i članku 43. stavku 1. Ugovora o Europskoj uniji (1), u skladu s odlukom Vijeća Europske unije („Vijeće”);

PRIZNAJUĆI važnost svjetskog mira za razvoj svih država i nastavljajući se zalagati za pružanje doprinosa održavanju mira i sigurnosti u svojim susjedstvima i u ostalim dijelovima svijeta, na temelju načelâ Povelje Ujedinjenih naroda;

UZIMAJUĆI U OBZIR činjenicu da su se stranke obvezale da će jačati međusobnu suradnju u pitanjima koja se odnose na sigurnost i obranu te prepoznajući da bi se kapaciteti i sposobnosti sigurnosnih snaga Perua mogli iskoristiti u operacijama EU-a za upravljanje krizama;

ŽELEĆI utvrditi opće uvjete u vezi sa sudjelovanjem Perua u operacijama EU-a za upravljanje krizama u sporazumu o uspostavi okvira za takvo moguće buduće sudjelovanje, a ne utvrđivati te uvjete od slučaja do slučaja za svaku dotičnu operaciju;

UZIMAJUĆI U OBZIR to da se ovim Sporazumom ne bi trebala dovoditi u pitanje Unijina autonomija u donošenju odluka i da se njime ne bi trebale prejudicirati odluke Perua o njegovu sudjelovanju u operacijama EU-a za upravljanje krizama koje on donosi od slučaja do slučaja;

BUDUĆI DA će Unija će odlučiti hoće li pozvati treće države da sudjeluju u pojedinoj operaciji EU-a za upravljanje krizama. Peru može prihvatiti poziv Unije i ponuditi svoj doprinos. U tom slučaju Unija će odlučiti o prihvaćanju predloženog doprinosa,

SPORAZUMJELI SU SE KAKO SLIJEDI:

ODJELJAK I.

OPĆE ODREDBE

Članak 1. Odluke koje se odnose na sudjelovanje 1. Nakon odluke Unije o pozivanju Perua da sudjeluje u operaciji EU-a za upravljanje krizama Peru, pri provedbi ovog Sporazuma, priopćuje Uniji odluku svojeg nadležnog tijela o svojem sudjelovanju, uključujući svoj predloženi doprinos. 2. Unija dostavlja Peruu ranu obavijest o vjerojatnom doprinosu zajedničkim troškovima operacije što je prije moguće kako bi Peruu pomogla u oblikovanju njegove ponude. 3. Unija se pri ocjeni doprinosa koji je predložio Peru savjetuje s Peruom. 4. Unija pisanim putem obavješćuje Peru o ishodu svoje ocjene i odluci o doprinosu koji je predložio Peru kako bi osigurala sudjelovanje Perua, u skladu s ovim Sporazumom. 5. Doprinos koji je predložio Peru na temelju stavka 1. i njegovo prihvaćanje od strane Unije na temelju stavka 4. temelj su za primjenu ovog Sporazuma na svaku pojedinu operaciju EU-a za upravljanje krizama. 6. Peru se može, na vlastitu inicijativu ili na zahtjev Unije, a nakon savjetovanja među strankama, povući u cijelosti ili djelomično, u bilo koje vrijeme, iz sudjelovanja u operaciji EU-a za upravljanje krizama.

Članak 2. Okvir 1. Peru se pridružuje odgovarajućoj odluci kojom Vijeće odluči da će Unija provesti operaciju za upravljanje krizama te svakoj daljnjoj odluci kojom Vijeće odluči produljiti operaciju za upravljanje krizama, u skladu s ovim Sporazumom i svim potrebnim provedbenim dogovorima. 2. Doprinosom Perua operaciji EU-a za upravljanje krizama ne dovodi se u pitanje Unijina autonomija u donošenju odluka.

Članak 3. Status osoblja i snaga Perua 1. Status osoblja koje Peru upućuje u civilnu operaciju EU-a za upravljanje krizama te osoblja i snaga kojima Peru doprinosi vojnoj operaciji EU-a za upravljanje krizama uređuje se odgovarajućim sporazumom o statusu snaga ili sporazumom o statusu misije, ako je takav sporazum sklopljen, ili bilo kojim drugim dogovorom između Unije i jedne ili više država u kojima se operacija provodi. Peru se o tome obavješćuje. 2. Status osoblja upućenog kao doprinos zapovjedništvu ili zapovjednim elementima koji se nalaze izvan jedne ili više država u kojima se odvija operacija EU-a za upravljanje krizama uređuje se dogovorima između dotičnog zapovjedništva i zapovjednih elemenata i nadležnih tijela Perua. 3. Ne dovodeći u pitanje sporazum o statusu snaga ili sporazum o statusu misije iz stavka 1., Peru ima nadležnost nad svojim osobljem koje sudjeluje u operaciji EU-a za upravljanje krizama. Ako snage Perua djeluju na plovilu ili u zrakoplovu države članice Unije, ta država članica može imati nadležnost podložno bilo kojem postojećem ili budućem sporazumu te u skladu sa svojim zakonima i drugim propisima, kao i međunarodnim pravom. 4. Peru je odgovoran za odgovor na bilo kakve tražbine članova svojeg osoblja ili bilo kakve tražbine u vezi s članovima svojeg osoblja koje su povezane s njegovim sudjelovanjem u operaciji EU-a za upravljanje krizama te je odgovoran za poduzimanje bilo kakvih mjera, posebno pravnih ili stegovnih mjera, protiv bilo kojeg člana svojeg osoblja u skladu sa svojim zakonima i drugim propisima. 5. Stranke su suglasne s time da se odriču svih međusobnih tražbina, osim ugovornih tražbina, za štetu, gubitak ili uništenje imovine koja je u vlasništvu bilo koje od stranaka ili kojom se koristi bilo koja od stranaka, ili za ozljedu ili smrt članova osoblja bilo koje od stranaka, do kojih je došlo pri obavljanju njihovih službenih dužnosti povezanih s aktivnostima na temelju ovog Sporazuma, osim u slučaju krajnje nepažnje ili namjernog protupravnog postupanja. 6. Peru se pri potpisivanju ovog Sporazuma obvezuje dati izjavu o odricanju od tražbina prema bilo kojoj državi koja sudjeluje u operaciji EU-a za upravljanje krizama u kojoj sudjeluje Peru. 7. Unija se pri potpisivanju ovog Sporazuma obvezuje osigurati da njezine države članice daju izjavu o odricanju od tražbina u vezi s bilo kakvim budućim sudjelovanjem Perua u operaciji EU-a za upravljanje krizama.

Članak 4. Klasificirani podaci 1. Peru poduzima primjerene mjere kako bi osigurao zaštitu klasificiranih podataka EU-a u skladu sa sigurnosnim propisima Vijeća za zaštitu klasificiranih podataka EU-a kako su sadržani u Odluci Vijeća 2013/488/EU (2) i u skladu s daljnjim smjernicama koje izdaju nadležna tijela, uključujući zapovjednika operacije EU-a u slučaju vojne operacije EU-a za upravljanje krizama ili voditelja misije EU-a u slučaju civilne operacije EU-a za upravljanje krizama. 2. Ako stranke sklope sporazum o sigurnosnim postupcima za razmjenu klasificiranih podataka, taj sporazum primjenjuje se u kontekstu operacije EU-a za upravljanje krizama.

ODJELJAK II.

ODREDBE O SUDJELOVANJU U CIVILNIM OPERACIJAMA EU-a ZA UPRAVLJANJE KRIZAMA

Članak 5. Osoblje upućeno u civilnu operaciju EU-a za upravljanje krizama 1. Peru: (a) osigurava da njegovo osoblje upućeno u civilnu operaciju EU-a za upravljanje krizama obavlja svoju misiju u skladu s: i. odgovarajućom odlukom Vijeća i njezinim naknadnim izmjenama kako je navedeno u članku 2. stavku 1.; ii. operativnim planom; iii. svim primjenjivim provedbenim dogovorima; iv. svim primjenjivim politikama u pogledu civilnih operacija EU-a za upravljanje krizama; (b) pravodobno obavješćuje zapovjednika civilne operacije EU-a o svakoj promjeni svojeg doprinosa civilnoj operaciji EU-a za upravljanje krizama. 2. Osoblje koje Peru upućuje u civilnu operaciju EU-a za upravljanje krizama obavlja liječnički pregled i cijepljenje, a od nadležnog tijela Perua dobiva potvrdu o svojoj zdravstvenoj sposobnosti za obavljanje dužnosti te dostavlja presliku te potvrde. 3. Osoblje koje Peru upućuje obavlja svoje dužnosti i ponaša se isključivo u skladu s interesima civilne operacije EU-a za upravljanje krizama, pri čemu se pridržava najviših standarda ponašanja utvrđenih u politikama primjenjivima na civilne operacije EU-a za upravljanje krizama.

Članak 6. Zapovjedni lanac 1. Sve osoblje koje sudjeluje u civilnoj operaciji EU-a za upravljanje krizama ostaje pod punim zapovjedništvom svojih nacionalnih tijela. 2. Nacionalna tijela prenose operativni nadzor na zapovjednika civilne operacije EU-a. 3. Zapovjednik civilne operacije EU-a preuzima odgovornost za civilnu operaciju EU-a za upravljanje krizama te njome zapovijeda i nadzire je na strateškoj razini. 4. Voditelj misije EU-a preuzima odgovornost za civilnu operaciju EU-a za upravljanje krizama, njome zapovijeda i nadzire je na terenu te svakodnevno upravlja njome. 5. Peru ima pri svakodnevnom upravljanju operacijom ista prava i obveze kao države članice Unije koje sudjeluju u operaciji, u skladu s pravnim instrumentima iz članka 2. stavka 1. 6. Voditelj misije EU-a nadležan je za stegovni nadzor nad osobljem civilne operacije EU-a za upravljanje krizama. Stegovne mjere, prema potrebi, poduzima dotično nacionalno tijelo. 7. Peru imenuje kontaktnu točku nacionalnog kontingenta radi zastupanja njegova nacionalnog kontingenta u civilnoj operaciji EU-a za upravljanje krizama. Kontaktna točka nacionalnog kontingenta izvješćuje voditelja misije EU-a o nacionalnim pitanjima i odgovorna je za svakodnevnu stegu u kontingentu Perua. 8. Unija donosi odluku o završetku civilne operacije EU-a za upravljanje krizama nakon savjetovanja s Peruom ako Peru na dan završetka operacije i dalje doprinosi toj operaciji.

Članak 7. Financijski aspekti 1. Ne dovodeći u pitanje članak 8., Peru snosi sve troškove povezane sa svojim sudjelovanjem u civilnoj operaciji EU-a za upravljanje krizama, osim tekućih troškova, kako je određeno u operativnom proračunu operacije. 2. U slučaju smrti, ozljede, gubitka ili štete nastalih fizičkim ili pravnim osobama iz jedne ili više država u kojima se civilna operacija EU-a za upravljanje krizama provodi, pitanja moguće odgovornosti Perua i moguće naknade štete od strane Perua uređuju se uvjetima određenima u primjenjivom sporazumu o statusu misije iz članka 3. stavka 1. ili bilo kojim primjenjivim alternativnim odredbama.

Članak 8. Doprinos operativnom proračunu 1. Podložno stavku 4. ovog članka, ako Peru odluči sudjelovati u civilnoj operaciji EU-a za upravljanje krizama u skladu s člankom 1. stavkom 5., Peru doprinosi financiranju operativnog proračuna dotične civilne operacije EU-a za upravljanje krizama. 2. Doprinos iz stavka 1. izračunava se na temelju jedne od sljedećih formula, ovisno o tome koja daje niži iznos: (a) udio referentnog iznosa za operativni proračun koji je razmjeran omjeru bruto nacionalnog dohotka (BND) Perua i ukupnog BND-a svih država koje doprinose operativnom proračunu operacije; ili (b) udio referentnog iznosa za operativni proračun koji je razmjeran omjeru broja članova osoblja iz Perua koji sudjeluju u operaciji i ukupnog broja članova osoblja svih država koje sudjeluju u operaciji. 3. Neovisno o stavcima 1. i 2., Peru ne daje doprinos za financiranje dnevnica koje se isplaćuju osoblju država članica Unije. 4. Neovisno o stavku 1., Unija u načelu oslobađa Peru od financijskih doprinosa određenoj civilnoj operaciji EU-a za upravljanje krizama ako: (a) Unija smatra da Peru pruža znatan doprinos koji je bitan za tu operaciju; ili (b) Peru ima BND po glavi stanovnika koji nije viši od BND-a nijedne države članice Unije. 5. Podložno stavku 1., sve dogovore o plaćanju doprinosa koje Peru uplaćuje u operativni proračun civilne operacije EU-a za upravljanje krizama sklapaju nadležna tijela stranaka te oni, među ostalim, uključuju odredbe o: (a) iznosu dotičnog financijskog doprinosa; (b) dogovorima o plaćanju financijskog doprinosa; i (c) postupku revizije.

ODJELJAK III.

ODREDBE O SUDJELOVANJU U VOJNIM OPERACIJAMA EU-a ZA UPRAVLJANJE KRIZAMA

Članak 9. Sudjelovanje u vojnoj operaciji EU-a za upravljanje krizama 1. Peru: (a) osigurava da njegove snage i osoblje koji sudjeluju u vojnoj operaciji EU-a za upravljanje krizama obavljaju svoju misiju u skladu s: i. odgovarajućom odlukom Vijeća i njezinim naknadnim izmjenama kako je navedeno u članku 2. stavku 1.; ii. operativnim planom; iii. svim primjenjivim provedbenim dogovorima; i iv. svim primjenjivim politikama u pogledu vojnih operacija EU-a za upravljanje krizama; (b) pravodobno obavješćuje zapovjednika operacije EU-a o svakoj promjeni u svojem sudjelovanju u vojnoj operaciji EU-a za upravljanje krizama. 2. Osoblje koje Peru upućuje obavlja svoje dužnosti i ponaša se isključivo u skladu s interesima vojne operacije EU-a za upravljanje krizama, pri čemu se pridržava najviših standarda ponašanja utvrđenih u politikama primjenjivima na vojne operacije EU-a za upravljanje krizama.

Članak 10. Zapovjedni lanac 1. Sve snage i osoblje koji sudjeluju u vojnoj operaciji EU-a za upravljanje krizama ostaju pod punim zapovjedništvom svojih nacionalnih tijela. Operativno zapovjedništvo izvršava časnik oružanih snaga Perua koji je određen u tu svrhu. 2. Nacionalna tijela prenose operativni nadzor i taktičko zapovjedništvo i/ili taktički nadzor nad svojim snagama, imovinom i osobljem na zapovjednika operacije EU-a, koji ima pravo delegiranja svoje ovlasti. 3. Peru ima pri svakodnevnom upravljanju vojnom operacijom EU-a za upravljanje krizama ista prava i obveze kao države članice Unije koje sudjeluju u operaciji, u skladu s pravnim instrumentima iz članka 2. stavka 1. 4. Zapovjednik operacije EU-a može, nakon savjetovanja s Peruom, u svakom trenutku zatražiti povlačenje doprinosa Perua. 5. Peru imenuje visokog vojnog predstavnika radi zastupanja njegova nacionalnog kontingenta u vojnoj operaciji EU-a za upravljanje krizama. Visoki vojni predstavnik savjetuje se sa zapovjednikom snaga EU-a o svim pitanjima koja utječu na operaciju i odgovoran je za svakodnevnu stegu u kontingentu Perua. 6. Pojmovi upotrijebljeni u ovom odjeljku III. primjenjuju se u skladu s pojmovnikom pokrata i definicija Vojnog odbora Europske unije (EUMC) (revidiran 2019.).

Članak 11. Financijski aspekti 1. Ne dovodeći u pitanje članak 12., Peru snosi sve troškove povezane sa svojim sudjelovanjem u vojnoj operaciji EU-a za upravljanje krizama, osim ako troškovi podliježu zajedničkom financiranju kako je predviđeno u pravnim instrumentima iz članka 2. stavka 1. te u Odluci Vijeća (ZVSP) 2021/509 (3). 2. U slučaju smrti, ozljede, gubitka ili štete nastalih fizičkim ili pravnim osobama iz jedne ili više država u kojima se vojna operacija EU-a za upravljanje krizama provodi, pitanja moguće odgovornosti Perua i moguće naknade štete od strane Perua uređuju se uvjetima određenima u primjenjivom sporazumu o statusu snaga iz članka 3. stavka 1. ili bilo kojim primjenjivim alternativnim odredbama.

Članak 12. Doprinos zajedničkim troškovima 1. Podložno stavku 3. ovog članka, ako Peru odluči sudjelovati u vojnoj operaciji EU-a za upravljanje krizama u skladu s člankom 1. stavkom 5., Peru doprinosi financiranju zajedničkih troškova dotične vojne operacije EU-a za upravljanje krizama. 2. Doprinos iz stavka 1. izračunava se na temelju jedne od sljedećih formula, ovisno o tome koja daje niži iznos: (a) udio zajedničkih troškova koji je razmjeran omjeru BND-a Perua i ukupnog BND-a svih država koje doprinose zajedničkim troškovima operacije; ili (b) udio zajedničkih troškova koji je razmjeran omjeru broja članova osoblja iz Perua koji sudjeluju u operaciji i ukupnog broja članova osoblja svih država koje sudjeluju u operaciji. Ako se upotrebljava formula iz točke (b), a Peru doprinosi osobljem samo zapovjedništvu operacije ili zapovjedništvu snaga, upotrebljava se omjer njegova osoblja i ukupnog broja članova osoblja odgovarajućeg zapovjedništva. U ostalim slučajevima upotrebljava se omjer sveg osoblja kojim doprinosi Peru i ukupnog osoblja operacije. 3. Neovisno o stavku 1., Unija u načelu oslobađa Peru od financijskih doprinosa određenoj vojnoj operaciji EU-a za upravljanje krizama ako: (a) Unija smatra da Peru pruža znatan doprinos koji je bitan za tu operaciju; ili (b) Peru ima BND po glavi stanovnika koji nije viši od BND-a nijedne države članice Unije. 4. Podložno stavku 1., sve dogovore o plaćanju doprinosa koje Peru uplaćuje za zajedničke troškove sklapaju nadležna tijela stranaka te oni, među ostalim, uključuju odredbe o: (a) iznosu dotičnog financijskog doprinosa; (b) dogovorima o plaćanju financijskog doprinosa; i (c) postupku revizije.

ODJELJAK IV.

ZAVRŠNE ODREDBE

Članak 13. Dogovori o provedbi Sporazuma Ne dovodeći u pitanje članak 8. stavak 5. i članak 12. stavak 4., nadležna tijela stranaka sklapaju sve tehničke i administrativne dogovore potrebne za provedbu ovog Sporazuma.

Članak 14. Nadležna tijela Za potrebe ovog Sporazuma i osim ako je Unija drukčije obaviještena, nadležno je tijelo Perua Ministarstvo vanjskih poslova.

Članak 15. Neispunjavanje obveza Ako jedna od stanaka ne ispuni svoje obveze iz ovog Sporazuma, druga stranka ima pravo otkazati ovaj Sporazum pisanom obaviješću uz jednomjesečni otkazni rok.

Članak 16. Rješavanje sporova Sporovi u pogledu tumačenja ili primjene ovog Sporazuma rješavaju se diplomatskim putem među strankama.

Članak 17. Stupanje na snagu, trajanje i otkaz 1. Ovaj Sporazum stupa na snagu prvog dana prvog mjeseca koji slijedi nakon što stranke jedna drugu obavijeste o završetku unutarnjih pravnih postupaka potrebnih za stupanje na snagu ovog Sporazuma. 2. Ovaj Sporazum preispituje se na zahtjev bilo koje od stranaka. 3. Ovaj se Sporazum može izmijeniti na temelju uzajamnog pisanog dogovora među strankama. Izmjene stupaju na snagu u skladu s postupkom utvrđenim u stavku 1. 4. Bilo koja od stranaka može otkazati ovaj Sporazum pisanom obaviješću o otkazu upućenoj drugoj stranki. Takav otkaz počinje proizvoditi učinke šest mjeseci nakon što druga stranka primi obavijest. U POTVRDU TOGA, niže potpisani, propisno ovlašteni u tu svrhu, potpisali su ovaj Sporazum.

Sastavljeno u Bruxellesu 14. listopada 2022., u dva primjerka, na engleskom i španjolskom jeziku, pri čemu su oba teksta jednako vjerodostojna. Za Europsku uniju Za Republiku Peru

(1) Objavljen 30. ožujka 2010. u Službenom listu Europske unije, C 83, svezak 53.

(2) Odluka Vijeća od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

(3) Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).